仲春勸耕有獻兩岐麥者和丁端叔茶使韻
作者：袁說友
朝代：宋

paragraphs: 周原膴膴侔歌頌，我訪春郊屆羲仲。
市橋曲屈古招提，媚日暄風傍韉鞚。
布宣德意父老喜，醉飽盤餐兒女共。
眼看秀色壟頭多，風落輕花枝穗重。
東皇生意滿阡陌，不待池塘春草夢。
道傍瑞麥獻者誰，秀出雙枝駭羣衆。
春風和氣下披拂，産出禎祥呈妙用。
我思昔歲旱爲虐，幾度牋天香火供。
懸知政拙漫心勞，自慚弗稱甘泉從。
今年春到一犁雨，是處膏腴飽耕種。
舉趾于耜競東作，剝棗烹葵弭田訟。
三農儻遂富庶樂，四體如忘疴癢痛。
只今貽此來牟喜，大手鋪張煩屈宋。
崆峒有詠拾遺語，茂陵作頌相如諷。
詩成豈待擊鉢催，句惡自慚操管弄。
與君拍手頌豐年，姑置別離傾酒甕。